योसेफ वाज़ का जन्म 21 अप्रैल सन् 1651 को गोवा में हुआ था। उन्होंने अपने पिता के गाँव, सान्कोयाले में पुर्तगाली भाषा तथा अपनी माता के गाँव, बौलिम में लातीनी भाषा की शिक्षा ग्रहण की। तत्पश्चात्‍ उन्होंने येसु-समाजी महाविध्यालय में वग्मिता का और सन्त थॉमस अक्वीनास महाविध्यालय में दर्शनशास्त्र तथा ईशशास्त्र का अध्ययन किया। सन 1676 में उनका पुरोहिताभिषेक हुआ और वे एक अच्छे धर्मोपदेशक तथा पापमोचक गुरु (Confessor) साबित हुए। हॉलैंड द्वारा शासित श्रीलंका के काथलिक विश्वासियों की दयनीय हालात के बारे जान कर उन्होंने वहाँ जा कर लोगों की सेवा करने की इच्छा प्रकट की। परन्तु वे कन्नडा मिशन के अधिकारी बनाये गये। लगभग तीन वर्ष तक उन्होंने इस पद से कलीसिया की सेवा की। सन्‍ 1684 में गोवा लौट आ कर उन्होंने गाँव-गाँव में सुसमाचार का प्रचार किया तथा ओरातोरियन (Oratorian) धर्म-समाज के सदस्य बने। कुछ ही दिन में वे इस धर्मसमाज के उच्च अधिकारी बने।